上周尚書內翰承旨二十韻
作者：許及之
朝代：宋

paragraphs: 弱水蓬萊遠，羣山岱嶽高。
塵埃千障隔，景行寸心勞。
摸索知何自，摳趨苦未遭。
銅章披宿霧，藻鑒炳秋毫。
穹壤懸鵬鷃，篇章抵鴈羔。
斯文標正脈，輿論凜時髦。
勇退關吾道，留行切帝褒。
風雲開壯觀，舟楫際洪濤。
劍履昭魁象，詞瀾卷巨鼇。
合宮陳縟典，華蓋粲星旄。
霽日明黄道，祥風動赭袍。
恩波榮赦草，顔咫醉仙桃。
麻冊追盤誥，詩歌逼頌騷。
人方期補衮，功豈在揮毫。
地禁承中旨，天官冠列曹。
儀型喜頗牧，步武接夔皋。
蚤晚登三事，乾坤倚一陶。
途長須驥足，用拙匪牛刀。
造請神先索，推敲癢莫搔。
未嗟聞道晚，終待郢斤操。